Mabopane-Oos in donkerte gehul terwyl Pretoria-onluste voortduurArgieffoto: GCIS Eskom het Dinsdagaand gesê ongeveer 25 000 gebruikers word geraak deur ŉ transformator by ŉ substasie in Mabopane-Oos, wat omstreeks 18:00 afgeskakel het en het dié informele nedersetting in Pretoria in donkerte gehul. Volgens Eskom het dit ŉ invloed op ander substasies waaronder Vuka, Winterveld, Nonyane en Makgatho. Eskom-tegnici is glo deur die betogers weggejaag toe hulle by die substasie wou uitkom. “Ons wil dit graag bekend maak dat dit dieselfde substasie is waar ons personeellede vroeër deur die gemeenskap weggejaag is, weens betogings in Tshwane,” het die kragvoorsiener in ŉ verklaring gesê. “ŉ Veiligheidspan is intussen ontplooi om ons span te begelei sodat hulle kan ondersoek instel.” Tshwane-inwoners in Atteridgeville, Soshanguve, Hammanskraal en Mamelodi het Dinsdagoggend amok gemaak en voertuie aan die brand gesteek, strate versper en winkels geplunder. Die betogings het Sondag begin ná die ANC sy nuwe burgemeesterskandidaat vir die komende munisipale verkiesing, Thoko Didiza, bekend gemaak het. Die inwoners verkies die bestaande burgemeester, Kgosientso Ramokgopa. Die SAUK het Dinsdagaand gesê die plundery het in Mabopane toegeneem terwyl meer winkels geplunder word. “Mabopane-inwoners het uitlanders se winkels en ander winkels soos PEP en Barnetts begin plunder,” het joernalis Tshepiso Moche op Twitter gesê. Eskom het gesê hy bly verbind daartoe om seker te maak dat gebruikers deurlopend elektrisiteit het en sal steeds gereeld inligting deurgee oor die stand van die kragstelsel, deur verskeie mediaplatforms. “Ons maan gebruikers om onwettige verbindings aan te meld by die Eskom-kontaksentrum,” het die kragvoorsiener bygevoeg. Lees alle vorige berigte oor Pretoria-onluste op Maroela Media.